**Pins** on Suomessa, Virossa, Latviassa, Liettuassa ja Venäjällä toimiva useita yrityksiä ja liikeketjuja kattava kanta-asiakasohjelma. Ohjelmaa hoitaa *Coalition Rewards*, joka on latvialaisen Air Baltic -lentoyhtiön tytäryhtiö. Vuonna 2017 ohjelmaan kuuluu 300 kumppania ja 400 verkkokauppaa.

Historiaa
---------

Pins-ohjelma lanseerattiin toukokuussa 2014 jakamalla Pins-kortteja miljoonalle YkkösBonus-jäsenelle. Valtaosa heistä otti kortin käyttöön. Keväällä 2014 Pins-ohjelmassa oli Suomessa 1,2 miljoonaa jäsentä. Ohjelmaan kuului alussa yli 300 liikekumppania.

Pins-ohjelman myötä Suomen Lähikauppa Oy luopui noin miljoona taloutta käsittäneestä *YkkösBonus*-etuohjelmastaan, joka oli perustettu vuonna 1994.

Ohjelma
-------

Pins-ohjelmassa pisteitä kerätään liike- tai ketjukohtaisten sääntöjen mukaisesti. Pisteiden käyttöarvo vaihtelee sen mukaan, mitä palkintoja asiakas lunastaa.

Pins-ohjelmaan kuului sen alkuvaiheessa noin 30 000 ostopaikkaa. Ohjelmaan liittyneet asiakkaat voivat kerätä ostoksistaan *pinsseiksi* kutsuttuja pisteitä ympäri maailmaa esimerkiksi lennoista, matkoista, hotellimajoituksista, autonvuokrauksesta, ravintoloista, kauneushoitoloista ja kylpylähoidoista, terveydenhuollosta, televiestinnästä ja rahoituksesta. Pisteitä voi kerätä myös kotimaisista ja ulkomaisista verkkokaupoista. Ohjelmaan liittyneitä yrityksiä olivat tuolloin mm. Suomen Lähikauppa, Restel, Verkkokauppa.com, AD, Matkahuolto, Pohjantähti ja useita autovuokraamoita.

Suomen Lähikaupan Siwa- ja Valintatalo-ketjut kuuluivat myös Pins-ohjelmaan. Keskon ostettua Siwat ja Valintatalot Pins menetti verkostonsa ruokakaupat Suomessa sitä mukaa, kun kaupat muutettiin K-Marketeiksi tai lopetettiin. Näissä ketjuissa ostoksista kertyi 0,5–4 pistettä/euro kuukausiostosten määrästä riippuen. 1 000 pisteen käyttöarvo Siwa- ja Valintatalo-ketjuissa oli 6 €. Tuhat pistettä sai 250–2 000 euron ostoksilla, joten asiakkaan saaman edun arvo oli 0,3–2,4 % ostossummasta.

Kortit
------

Yksilöimättömien korttien lisäksi Pinsissä on myös yksilöllisiä kortteja sekä yhteisbrändättyjä kortteja, kuten esimerkiksi Hotel Bonus Club, HotSport  ja AirBaltic. Pins-ominaisuuden voi liittää myös Visa-järjestelmässä toimivaan airBaltic-maksukorttiin tai Mastercard-korttiin.

Tradekan jäsenyys
-----------------

Osuuskunta Tradekan jäsenet pystyivät käyttämään Pins-korttia lisäksi jäsenkorttina Tradekan jäsenetujen saamiseksi. Tradekan ja Pins-ohjelman yhteistyö päättyi vuoden 2019 alussa. 

Jäsenet, jotka olivat liittyneet sekä Tradekaan että Pins-ohjelmaan, saivat aiemmin Pins-ohjelmassa 20–80 pisteen lisäedun kuussa.

Pins liiketoiminnan näkökulmasta
--------------------------------

Pins-ohjelma keskittyy pieniin ja keskisuuriin yrityksiin. Ohjelmasta aiheutuu kustannuksia siihen liittyneelle kumppaniyritykselle. Kustannuksia muodostuu vain silloin, kun kauppa käy.

Vaikka ohjelmaan on liittynyt lukuisia verkkokauppoja, pääosa kortin käytöstä on alkuvaiheessa tapahtunut kivijalkamyymälöissä. Aktiivisimmin pisteitä on kerätty ruokakaupoista, hotelleista, ravintoloista sekä koruja, silmälaseja ja kodin elektroniikkaa myyvistä liikkeistä.

Pins-ohjelman lanseeraus mainittiin vuoden 2014 suurimmaksi mainoskampanjaksi.

Lähteet
-------

1. ↑  Helsingin Sanomat 17.5.2014: Miksi lähikauppojen Pins-tilin avaus vaatii sähköpostin? (Arkistoitu – Internet Archive)
2. ↑  Kuinka se toimii? (Arkistoitu – Internet Archive) Viitattu 2.8.2017
3. 1 2 3  Esa, Miia: Piti päihittää K ja S bonukset – "Ei buustia" *Taloussanomat*.  24.03.2015.
4. 1 2  Pins-lehdistötiedote (PDF)  6.5.2014. Coalition Rewards Finland. Viitattu 10.5.2014.
5. ↑  Ykkösbonus loppuu – tilalle Siwan ja Zalandon yhdistävä etuohjelma  6.5.2014. Yle. Viitattu 10.5.2014.
6. ↑  Ykkösbonus menee uusiksi – S- ja Plussa-pisteet saavat nettikeskeisen kilpailijan *Talouselama.fi*.  6.5.2014. Talentum.  Arkistoitu 7.5.2014. Viitattu 10.5.2014.
7. ↑  Siwat ja Valintatalot siirtyvät eri leiriin *Keskisuomalainen*.
8. ↑  pins.fi: Siwa (Arkistoitu – Internet Archive)
9. ↑  pins.fi: Valintatalo (Arkistoitu – Internet Archive)
10. ↑  pins.fi: Usein kysytyt kysymykset (Arkistoitu – Internet Archive)
11. ↑  Kuinka se toimii Pins.  Arkistoitu 5.5.2014. Viitattu 10.5.2014.
12. ↑  Pins.fi: Maksukortit (Arkistoitu – Internet Archive) Viitattu 25.9.2014
13. ↑  Tradeka: YkkösBonus vaihtuu pins-ohjelmaan (Arkistoitu – Internet Archive) Viitattu 11.5.2014
14. ↑  Tradeka: Alkusaldo 20 pinssiä / kk (Arkistoitu – Internet Archive) Viitattu 12.5.2014
15. ↑  Markkinointi&Mainonta 6.5.2014: Pins-etuohjelma on McCannille jättipotti

Aiheesta muualla
----------------

* Pins-websivut (Arkistoitu – Internet Archive)
* Coalition Rewards